SimBioTIC presenta resultats en els seus primers sis mesos de desenvolupament
07 de novembre de 2017

L'Institut ITACA de la Universitat Politècnica de València (UPV) i l'Ajuntament de Llíria presenten, este dijous 9 de novembre, els resultats de sis mesos de desenvolupament del projecte SimBioTIC, l'estudi i programa pioner en bioeconomia circular que té com a objectiu abordar la transició a un model energètic local sostenible que aposte per l'estalvi i l'eficiència, amb l'ajuda de tecnologies de la informació que ajuden a controlar i ampliar la participació ciutadana en el procés.

En este sentit, el Centre Multiusos de Llíria acull esta jornada que servirà per donar a conèixer els resultats dels primers sis mesos d'implementació del programa en els quatre pilars que formen l'execució de SimBioTIC: el funcionament de la plataforma digital i de participació, el nivell d'eficàcia energètica en edificis públics aconseguit o l'estat actual en la transició definitiva a un nou model energètic, entre altres línies estratègiques.

En l'obertura d'esta trobada participaran l'alcalde Manolo Civera, el president de la Diputació Jorge Rodríguez, la secretària autonòmica d'Economia Sostenible Blanca Marín i la vicerectora dels Campus i Sostenibilitat de la UPV, Marilda Azulay.

Durant la jornada, que se celebrarà entre les 9.00 i 13.30 hores, es desenvoluparan dos taules de debat: la primera d'elles abordarà les oportunitats d'innovació i empreniment local una vegada desenvolupat el projecte, i la segona centrarà l'atenció en els projectes i iniciatives que cadascun dels agents participants a les xarxes de col•laboració poden aportar.

Les conclusions extretes de la sessió serviran per donar els següents passos en l'execució de SimBioTIC, tant en el desplegament de mitjans com en el desenvolupament de nous mecanismes, en concret, els de participació ciutadana.

L'objectiu fonamental de SimBioTIC és fer de Llíria el paradigma de ciutat intel•ligent (Smart City), la qual cosa significa una localitat que aprofita el seu potencial agroforestal i natural per a la producció d'energia eficient, i que desenvolupa un model productiu d'emissió zero que compta amb l'aportació de tota la ciutadania en el procés.